Konstruksievoertuig ry oor vrouArgieffoto ’n Vrou het ernstige beserings opgedoen toe ’n konstruksievoertuig bo-oor haar gery het by ’n bouperseel in Savanna City naby Walkerville, suid van Johannesburg. Ineke van Huyssteen, woordvoerder van ER24, het gesê met hul aankoms op die toneel het hulle die vrou op die grond aangetref met ’n groep mense om haar. “Die vrou was in ’n bedenklike toestand. Hulle het vir haar pynverligtende medikasie toegedien,” het Van Huyssteen gesê. Die vrou is glo ’n straatverkoper wat kos op die perseel verkoop het. Sy is met ’n helikopter na die Chris Hani Baragwanath-hospitaal vervoer vir verdere mediese behandeling. Die polisie ondersoek die presiese omstandighede rondom die voorval.